Kulgesin täna keskpäeval  mööda päälinna rahutuid tänavaid ja kogemata jäi silma vääramatu talve saabumiseks end slaalomiharjutustega lõbustav kodanik BMW maasturi roolis. Number oli kah kena - 007 ja kolm tähte. Mitte need, mida teie arvate;) Silm jäigi peale ehk seetõttu, et mul endal ka ju Bondi auto:) Stoppasime foori taga, kust tee jatkub algul kaherealisena, aga umbes 200 meetri pärast suubub esimene rada sujuvalt teisele, vähemalt liiklusmärgil paistab see väga kena välja. Esimesele rajale veeres sahinal Escalade tüüpi maastur,  suur nagu püramiid. Roheline süttis, Häkkinen ja Käkkinen kiunutasid kummi ja nagu kitsed purdel ei saanud kuidagi kokkuleppele, kumb asfaldi lõppedes teed annaks. Ütlete, et targem? Nojah, BMW oli sunnitud taanduma, aga see oli Phyrrose võit. Kui Häkkinen Käkkinenist mööda pääses, keeras ta oma bemmu teele põiki, välja kargas turjakas meeskodanik, loomulikult kõik vajalik atribuutika - kuldketid kaelas ja randmetel, siilipea, punetav nina ja etteulatuv lõug- oli täitsa olemas. Mina jäin oma Bondi-autoga  tagasihoidlikult esiritta, sest vastusõitvad autod ei lubanud mööduda. Samas oli põnev ka - kumb ikkagi võidab, kas suurem või veel suurem. Bemmu-mees seletas midagi algul suuga, siis ka kätega. Escalade-mees üritas vastu poksida, aga olete te proovinud istudes poksida sellega, kes kenasti püsti seisab? Nuvot, igatahes bemmi-mees sai punktivõidu ja läks ovatsioonide saatel oma liikurisse tagasi. Mina pääsesin kah normaalsesse liiklusvoolu, aga Escalade-mees jäigi nina pühkima;)  Öelge nüüd, autoinimesed,  kas te annate kiirendusreast paremalt pealetulijale teed või harjutate kah poksiliigutusi?